## Labora llança una ambiciosa oferta de formació amb 1.500 cursos gratuïts per a millorar l’ocupabilitat de les persones

*** Vora 20.000 persones podran rebre alguna d’estes accions formatives dirigides principalment a persones desocupades
* Labora ha programat cursos per a les matèries més demandades pel teixit productiu de la Comunitat Valenciana**

Labora, el Servici Valencià d’Ocupació i Formació, ha llançat la seua oferta de formació amb més de 1.500 cursos gratuïts amb l’objectiu de millorar l’ocupabilitat de les persones de la Comunitat Valenciana.

El secretari autonòmic d’Ocupació, Antonio Galvañ, ha informat que les persones donades d’alta en Labora ja poden accedir a esta “ambiciosa oferta” a través de la [web](https://puntlabora.gva.es/ofsrvfor/consultar?lang=ca) o la seua aplicació.

Galvañ ha destacat que enguany “quasi 20.000 persones es formaran en algun dels 1.500 cursos de formació gratuïts impulsats des de Labora, el Servici Valencià d’Ocupació i Formació”.

Així mateix, ha remarcat que Labora ha programat cursos perquè les persones es formen en les matèries “més demandades pel teixit productiu de la Comunitat Valenciana, tenint en compte les diferències territorials, amb l’objectiu de crear itineraris formatius per a oferir a les persones desocupades la possibilitat de trobar una ocupació, amb una perspectiva de proximitat geogràfica”.

Les persones desocupades són les principals destinatàries d’estos cursos, encara que també es poden inscriure persones que es troben laboralment en actiu. Per a poder prendre’n part, n’hi ha prou amb estar [inscrit en Labora](https://www.youtube.com/watch?v=1o3MRldbaNk) com a desocupat o en millora d’ocupació i [sol·licitar la inscripció](https://www.youtube.com/watch?v=kXNsanHHPu4&t=152s).

Dins d’estes accions es distingixen les que no són conduents a certificats professionals i les que sí que atorguen un certificat professional. D’estes últimes s’oferixen 1.179 cursos, mentres que els cursos que no atorguen certificat professional són 321 en total.

D’esta manera, l’alumnat que rebrà algun tipus de formació que els faculte en algun dels certificats professionals superarà les 15.000 persones, mentres que els que completen cursos que no conduïsquen a l’obtenció d’un certificat estarà entorn de les 4.000 persones.

Cal destacar que a partir de l’1 de gener de 2025 tota la formació dels certificats professionals té caràcter dual i inclou un període de formació en una o diverses empreses o organisme equiparat.

Al respecte, l’alumnat participant en eixos períodes de formació pràctica cotitza a la Seguretat Social. Les persones que fan les pràctiques queden compreses com assimilades a treballadors per compte d’altri en el Règim General de la Seguretat Social.

A més, la majoria de les accions formatives oferides permeten que l’alumnat obtinga un certificat professional (amb tres nivells diferents), acreditant la seua capacitació per a l’acompliment de cada professió. Este tipus de documents són especialment valuosos per a les persones desocupades que no tenen estudis reglats.

**Un ampli catàleg de cursos**

Els cursos de Labora es classifiquen en 23 famílies professionals distintes: Activitats Físiques i Esportives; Administració i Gestió; Agrària; Arts Gràfiques; Comerç i Màrqueting; Edificació i Obra Civil; Electricitat i Electrònica; Energia i Aigua; Fabricació Mecànica; Hostaleria i Turisme; Imatge Personal; Imatge i So; Indústries Alimentàries; Informàtica i Comunicacions; Instal·lació i Manteniment; Fusta, Moble i Suro; Marítim i Pesquera; Química; Sanitat; Seguretat i Medi Ambient; Servicis Socioculturals i a la Comunitat; Tèxtil, Confecció i Pell; i Transport i Manteniment de Vehicles.

Les persones interessades també poden posar-se en contacte amb el seu Espai Labora a través de l’[enllaç següent](https://puntlabora.gva.es/puntlabora/atenciontelefonica?lang=val).

Fecha: 24/01/2025